পতৌদির ছোট নবাব হিসেবে খ্যাত অভিনেত্রী শর্মিলা ঠাকুরের পুত্র বলিউড অভিনেতা সাইফ আলি খান ১৯৯১ সালে তার চেয়ে ১০ বছরের বড় অভিনেত্রী অমৃতা সিংকে বিয়ে করেছিলেন অনেকটা গোপনে। তাদের সংসার টিকেছিল ২০০৪ সাল পর্যন্ত। এরপর ছাড়াছাড়ি হয়ে যায় দু’জনের। সাইফ আলি খান বহু নারীর সঙ্গে সম্পর্কে জড়ালেও তাদের কারও সঙ্গে গাঁটছড়া বাধা হয়নি। এরপর সবাইকে অবাক করে দিয়ে দশ বছরের ছোট অভিনেত্রী বিখ্যাত কাপুর পরিবারের মেয়ে কারিনা কাপুরের সঙ্গে রোমাঞ্চে জড়িয়ে পড়েন সাইফ আলি খান। তাদের সম্পর্ক নিয়ে বলিউডে মিশ্র প্রতিক্রিয়া থাকলেও তারা উভয়েই বিয়ের ব্যাপারে সিদ্ধান্ত গ্রহণ করেন। ২০১২ সালে মহাধুমধামে সাইফ আলি খান-কারিনা কাপুরের বিয়ে হয়। যদিও কারিনার পরিবার শুরুতে এ বিয়েতে আপত্তি তুললেও শেষ পর্যন্ত তা মেনে নেন। সাইফ-কারিনা লোকনিন্দার পরোয়া করেননি। নিজেদের পছন্দটাকে গুরুত্ব দিয়েছেন। প্রখ্যাত চিত্রনির্মাতা রাকেশ রোশনের পুত্র হৃত্বিক রোশন বলিউডে নায়ক হিসেবে প্রতিষ্ঠা লাভের আগে থেকেই একদার প্রখ্যাত অভিনেতা সঞ্জয় খানের মেয়ে সুজানা খানের সঙ্গে প্রণয়ের পর্ব শুরু করেছিলেন। ২০০০ সালের ২০ ডিসেম্বর হৃত্বিক সুজানাকে বিয়ে করেন। ব্যাঙ্গালুরের অনেকটা গোপনে হৃত্বিক সুজানা তাদের বিয়েটা সেরেছিলেন। হৃত্বিক একজন হিন্দু এবং সুজানা একজন মুসলমান হওয়া সত্ত্বেও তারা চমৎকারভাবে ঘর সংসার করেছেন ২০১৪ সাল পর্যন্ত। দুই সন্তানের বাবা-মা হওয়ার পর উভয়ের মধ্যে নানা বিষয়ে সন্দেহ অবিশ্বাস এবং বিরোধ দেখা দেয়। ফলে তাদের মধ্যে ডিভোর্স হয়ে যায়।